मीडिया में काम करने वालों की स्थिति बहुत दुखद बनती जा रही है. अखबारों में काम करने वाले तो कई पुराने, अनुभवी और अपने जमाने में पहचान रखने वाले पत्रकार भी बुरी स्थिति में हैं. मैं ये बात इसीलिए कह रहा हूं क्यूंकि ऐसे कई पत्रकारों को भी नौकरी की जरूरत महसूस होती है. नई जमात आती जा रही है पुरानी की कोई व्यवस्था नहीं है. उस पर चैनल के चैनल, अखबार के अखबार बंद हो जाते हैं तो सालों से काम कर रहे पत्रकारों की एक बड़ी जमात सड़क पर आ जाती है. पत्रकार के हुनर भी बहुत सीमित हैं. हल बक्खर तो हांक नहीं सकता. लिख सकता है पढ़ सकता है. इन कामों के लिए भी उसे किसी इस्तेमाल करने वाले की जरूरत होती है. इन पत्रकारीय गुणों को स्वयं धनोपार्जन का तरीका नहीं बना पाते हैं किसी के कार्य में इसकी आवश्यक्ता होती है तो कुछ बात बन जाती है. फिर कॉलेजों में पढ़ाने का विकल्प सूझता है तो पढ़ाना भी मीडिया की पढ़ाई तक सीमित है.